Телдә төрлө фонемаларҙың фондарын бер-береһенә ҡаршы ҡуйған билдәләр айырыу, йәки дифференциаль билдәләр тип атала . Айырыу билдәләре йыйылмаһы һәр телдең фонологик системаһының нисек төҙөлгәнлегенә бәйле. Мәҫәлән, инглиз йәки тай телдәрендә тартынҡыларҙың һулышлы әйтелеш билдәһе айырыу билдәһе булып тора: ингл. pin һәм bin һүҙҙәренең беренсе өндәре нәҡ һулышлы әйтелештең булыу-булмауы менән айырыла. Ә рус йә итальян телдәрендә һулышлы әйтелеш айырыу билдәһе була алмай: пил тигән рус һүҙен беренсе тартынҡынан һуң һулышлы итеп әйтеү һүҙҙең мәғәнәһенә йоғонто яһамай. Рус йә ирланд телдәрендә ҡаты (палаталләшмәгән) һәм йомшаҡ (палаталләшкән) тартынҡылар ҡаршы ҡуйыла, мәҫәлән, русса вол — вёл. Инглиз телендә, киреһенсә, веляр һәм веляр булмаған [l] тартынҡылар аллофон булып тора: pill — веляр [ɫ], ә lip веляр түгел [l] итеп әйтелә (бүленеш өндөң ижектәге урынына бәйле).